Emily Armstrongová

Emily Marcia Armstrong (* 6. máj 1986, Los Angeles, Kalifornia, USA) je americká speváčka, skladateľka a hudobníčka. V roku 2005 bola jednou zo spoluzakladateliek skupiny Dead Sara. V septembri 2024 sa stala speváčkou hudobnej skupiny Linkin Park.

 Detstvo 
Narodila sa a vyrastala v Los Angeles. Jej rodičia boli významnými členmi scientologickej cirkvi a bola vychovávaná ako scientologička. V 11 rokoch začala písať piesne a hrať na gitare a o 4 roky neskôr začala spievať.

 Kariéra 
 Dead Sara 
V roku 2002 začala hrať s gitaristkou Siouxsie Medley. Zoznámili sa prostredníctvom spoločného priateľa. Mali podobný hudobný vkus. Následne spolu založili skupinu Dead Sara.

Skupina odohrala svoj prvý koncert v roku 2005 a o dva roky neskôr absolvovala turné. V roku 2010 založila vlastnú nahrávaciu spoločnosť, pod ktorou v roku 2012 vydala svoj debutový štúdiový album Dead Sara.

Ich druhý štúdiový album Pleasure to Meet You vyšiel koncom marca 2015. Práce na ich treťom albume Ain't It Tragic sa začali v roku 2018 a zastavila ich pandémia Covid-19, takže album vyšiel až v roku 2021.

 Linkin Park 
5. septembra 2024 vyšlo najavo, že sa pridala k rockovej skupine Linkin Park. Pri tejto príležitosti skupina vydala singel „The Emptiness Machine“ z prvého albumu skupiny po siedmich rokoch. Album má názov From Zero a vyšiel 15. novembra 2024.

 Kontroverzie 
 Scientologická cirkev 
V roku 2013 bola odfotografovaná na slávnostnom galavečere celebrít scientologickej cirkvi. Krátko po tom, ako sa 5. septembra 2024 pripojila k skupine Linkin Park, sa v médiách objavili správy o jej väzbách na kontroverznú cirkev. Niektorí fanúšikovia kapely tiež kritizovali jej príslušnosť k cirkvi. Podľa BBC sa nikdy verejne nevyjadrila k svojmu vzťahu k cirkvi, ale viaceré texty Dead Sara naznačujú kritiku a odmietanie scientologického učenia.

 Podpora pre Dannyho Mastersona 
V septembri 2024 tiež vyšlo najavo, že sa v roku 2020 zúčastnila na trestnom konaní bývalého herca a odsúdeného násilníka Dannyho Mastersona, dlhoročného scientológa. V správach sa uvádza, že jedna z údajných Mastersonových obetí, Chrissie Carnell Bixlerová, a jej manžel, spevák skupín Mars Volta a At the Drive-In a bývalý scientológ Cedric Bixler-Zavala, verejne kritizovali jej rozhodnutie zúčastniť sa na pojednávaní počas Mastersonovho procesu. Po týchto správach Armstrongová 6. septembra objasnila, že hoci sa zúčastnila na jednom súdnom pojednávaní na podporu Mastersona, ktorého v tom čase považovala za priateľa, krátko nato si uvedomila, že tak nemala urobiť a že odvtedy s Mastersonom nehovorila. Zároveň vyjadrila sústrasť obetiam týchto činov.

 Osobný život 
V roku 2016 bola vo vzťahu s modelkou Kate Harrison. Identifikuje sa ako queer.

 Diskografia 

 Dead Sara 
 The Airport Sessions (2008)
 Dead Sara (2012)
 Pleasure to Meet You (2015)
 The Covers (2017)
 Ain't It Tragic (2021)

 Linkin Park 
 From Zero (2024)

 Referencie 

Kategória:Speváčky USA
Kategória:Rockové speváčky USA
Kategória:Alternatívnorockoví speváci
Kategória:Scientologické osobnosti
Kategória:Linkin Park
Kategória:LGBT osobnosti USA
Kategória:LGBT hudobníci
Kategória:Osobnosti z Los Angeles